ธกส.จัดอบรม กลุ่มเกษตรกร รับมือภัยแล้ง
ธ.ก.ส. จับมือ กรมส่งเสริมสหกรณ์ พัฒนา สกต. รับมือภัยแล้ง เศรษฐกิจซบเซา
18 พ.ย. 2558

ธ.ก.ส. จับมือ กรมส่งเสริมสหกรณ์ พัฒนา สกต. รับมือภัยแล้ง เศรษฐกิจซบเซา
นายอดุลย์ กาญจนวัฒน์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า จากการสนับสนุนให้เกษตรกรลูกค้ารวมตัวจัดตั้งสหกรณ์การเกษตรเพื่อการตลาดลูกค้า ธ.ก.ส. หรือ สกต. ทั้ง 77 จังหวัด ล่าสุดมีสมาชิกกว่า 3.85 ล้านคน มีจำนวนหุ้น 2,600 ล้านบาท ผลการดำเนินงานปี 2557 สกต.มียอดธุรกิจรวม 2.09 หมื่นล้านบาท แบ่งเป็นธุรกิจจัดหาธุรกิจรวบรวมผลผลิตการเกษตรจากสมาชิก 1.2 หมื่นล้านบาท และปัจจัยการผลิต 8,906 ล้านบาท
ทั้งนี้ จากปัญหาภัยแล้ง ราคาสินค้าเกษตร เศรษฐกิจโลกอยู่ในสภาวะถดถอย ส่งผลต่อไทยและกระทบต่อภาคเกษตรโดยตรง ธ.ก.ส. จึงร่วมกับ กรมส่งเสริมสหกรณ์ กรมตรวจบัญชีสหกรณ์ และคณะกรรมการกลาง สกต. จัดอบรม สกต.ทั้งหมด เพื่อสร้างความเข้มแข็งให้แก่ขบวนการ สกต. 3 ด้าน คือ สร้างความเข้มแข็งในการดำเนินงาน สนับสนุนให้มี สกต.ต้นแบบ เป็นตัวอย่างให้ สกต.อื่นๆ ได้ศึกษาเรียนรู้ ด้านธรรมาภิบาล สร้างมาตรฐานธรรมาภิบาลของกรมส่งเสริมสหกรณ์ และพัฒนาความสามรถการแข่งขัน โดยมุ่งเน้นการบริหารจัดการด้านการตลาดผลผลิตการเกษตรหลัก 9 ชนิด ประกอบด้วย ข้าว ข้าวโพด มันสำปะหลัง อ้อย ยางพารา ปาล์มน้ำมัน ผลไม้ กาแฟ และปศุสัตว์ และตลาดออนไลน์